2015. gada 3. martā Noteikumi Nr. 110

Rīgā (prot. Nr. 12  5. §)

**Kārtība, kādā ziņo par sprāgstvielu prekursoriem**

Izdoti saskaņā ar

Ministru kabineta iekārtas likuma

31. panta pirmās daļas 3. punktu

1. Noteikumi nosaka kārtību, kādā ekonomikas dalībnieks ziņo par aizdomīgiem darījumiem ar Eiropas Parlamenta un Padomes 2013. gada 15. janvāra Regulas (ES) Nr. 98/2013 par sprāgstvielu prekursoru tirdzniecību un lietošanu (turpmāk – regula Nr. 98/2013) I un II pielikumā uzskaitītajām vielām un tās saturošiem maisījumiem vai vielām, kā arī par minēto maisījumu un vielu būtiskiem pazušanas gadījumiem un zādzībām.

2. Noteikumos lietotie termini:

2.1. aizdomīgs darījums – darījums, kas noteikts kā aizdomīgs saskaņā ar regulu Nr. 98/2013;

2.2. ekonomikas dalībnieks – fiziska vai juridiska persona, kas noteikta kā ekonomikas dalībnieks saskaņā ar regulu Nr. 98/2013.

3. Kontaktpunkta funkcijas atbilstoši regulas Nr. 98/2013 9. panta 2. punktam pilda Drošības policija.

4. Saskaņā ar regulas Nr. 98/2013 9. pantu ekonomikas dalībnieks nekavējoties, bet ne vēlāk kā vienas darbdienas laikā pēc attiecīgā fakta konstatēšanas ziņo Drošības policijai pa tālruni (+ 371 67208999) vai elektroniski (kontaktpunkts@dp.gov.lv) par:

4.1. aizdomīgiem darījumiem vai aizdomīga darījuma mēģinājumiem ar regulas Nr. 98/2013 I un II pielikumā uzskaitītajām vielām un tās saturošiem maisījumiem vai vielām;

4.2. regulas Nr. 98/2013 I un II pielikumā uzskaitīto vielu un to saturošu maisījumu vai vielu būtiskiem pazušanas gadījumiem un zādzībām.

Ministru prezidente Laimdota Straujuma

Iekšlietu ministra vietā –

satiksmes ministrs Anrijs Matīss